Մրգավետ

Մրգավետ (նախկին անվանումները` Ծաղկաշեն, Ղարադաղլու),
գյուղ Հայաստանի Հանրապետության Արարատի մարզի Արտաշատի տարածաշրջանում։ Գյուղը գտնվում է ծովի մակարդակից 845 մ բարձրության վրա, Երևան քաղաքից` 18 կմ հարավ-արևելք, իսկ Արտաշատ քաղաքից 9 կմ հյուսիս։ Վերանվանվել է Ծաղկաշեն 1945 թ. օգոստոսի 20-ին, Մրգավետ` 1967 թվականի հոկտեմբերի 21-ին։

Կլիմա  
Կլիման չոր, խիստ ցամաքային է։ Ձմեռները սկսվում են դեկտեմբերի կեսերին, հունվարյան միջին ջերմաստիճանը տատանվում է -5 -9 °C։ Ամառը տևական է՝ մայիսից մինչև հոկտեմբեր, օդի միջին ամսական ջերմությունը հասնում է 27 - 30 °C, իսկ առավելագույնը՝ 42 °C։ Մթնոլորտային տարեկան տեղումների քանակը 250-300 մմ է։
Բնական լանդշաֆտները կիսաանապատներ են, որոնք մելորիացիայի արդյունքում վեր են ածվել կուլտուր-ոռոգելի լանդշաֆտի։ Ագրոկլիմայական տեսակետից համայնքն ընկած է բացարձակ ոռոգման գոտում։

Բնակչություն 
Ըստ ՀՀ 2011 թ. մարդահամարի արդյունքների` Մրգավետի մշտական բնակչությունը կազմել է 2084, առկա բնակչությունը` 2049 մարդ։
Բնակիչների մի մասի նախնիները եկել են Պարսկահայաստանից` Խոյ և Սալմաստ գավառներից 1829-1829- 1922-1946 թթ.: Սեռային կազմում տղամարդիկ կազմում են 50%, կանայք 50%։ Բնակչության մեջ մինչաշխատունակ տարիքի բնակիչները կազմում են 22 %, աշխատունակները` 63%, հետաշխատունակները` 15%։ 

Մրգավետի ազգաբնակչության փոփոխությունը.

Տնտեսություն
Գյուղն ունի առկա 638 տնտեսություն։ Ունի դպրոց, որը բացվել է 1883 թ-ին։ Ունի նաև գրադարան, մշակույթի տուն, բուժկետ, կապի հանգույց։
Համայնքի տնտեսության մասնագիտացած ճյուղը գյուղատնտեսությունն է, համախառն բերքի մեծ մասը տալիս է բուսաբուծությունը։ Գյուղատնտեսական նշանակության հողերը կազմում են շուրջ 251 հա։ Համայնքի հողերի հիմնական մասն օգտագործվում են որպես վարելահողեր` զբաղեցնելով մոտ 185 հա։
Ունի պտղատու և խաղողի այգիներ`  համապատասխանաբար կազմելով 22 հա և 6 հա։ Զբաղվում են այգեգործությամբ, խաղողագործությամբ, դաշտավարությամբ, բանջարաբուծությամբ։ Մշակում են ջերմասեր բանջարաբոստանային կուլտուրաներ, ինչպես նաև հացահատիկ։ Զբաղվում են կաթնամսատու անասնապահությամբ, թռչնաբուծությամբ։
Արդյունաբերություն չունի:։

Տես նաև 
 Մրգավետի պատմության և մշակույթի անշարժ հուշարձանների ցանկ

Ծանոթագրություններ 

Արարատի մարզի գյուղեր